На основу одредаба члана 18. Закона о кинематографији („Службени гласник РС”, бр. 99/11, 2/12 и 46/2014) и Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник РС”, бр. 105/2016 и 112/2017) и Упутства о додели средстава Филмског центра Србије бр. 03-220 од 21.2.2022. године Филмски центар Србије (у даљем тексту: „Центар“) расписује:

Јавни конкурс за финансирање и суфинансирање пројеката у кинематографији за 2024. годину у категорији: Стимулација самостално снимљеног домаћег дугометражног филма

ОПШТЕ ОДРЕДБЕ

Овим конкурсом се суфинансирају пројекти у кинематографији за 2024. годину у категорији: Стимулација самостално снимљеног домаћег дугометражног филма, који се бирају на основу критеријума из овог конкурса чиме се директно средства конкурса усмеравају на стварање и промовисање производа од културног значаја.

Право учешћа на конкурсу имају правна лица и предузетници, носиоци ауторских имовинских права, на снимљеном, измонтираном домаћем дугометражном играном или дугометражном документарном филму, минималне дужине 60 минута за играни, тј. 50 минута за документарни (укључујући најавну и одјавну шпицу), који испуњавају следеће услове:

• да су уписани у одговарајући регистар Агенције за привредне регистре (у даљем тексту: „АПР“) који се води за територију Републике Србије, са регистрованом претежном делатношћу производње кинематографских дела, аудио-визуелних производа и телевизијског програма или дистрибуције кинематографских дела, аудио-визуелних дела и телевизијског програма или приказивања кинематографских дела (у даљем тексту: „Продуценти“);

• да им пословни рачуни нису блокирани у периоду од дана подношења пријаве на конкурс до дана доношења одлуке Управног одбора о избору добитника средстава по конкурсу;

• да немају неплаћене обавезе по основу пореза и других јавних давања, на дан подношења пријаве на конкурс;

• да су производњу Филма до дана објављивања овог конкурса финансирали искључиво сопственим новчаним средствима (осим развоја сценарија и/или развоја пројекта), новчаним средствима обезбеђеним од стране спонзора, приватних инвеститора, новчаним средствима обезбеђеним од стране иностраних фондова (и/или) сопственим учешћем у опреми; (и/или) учешћем у правима чланова глумачке или ауторске екипе пројекта;

• да су до дана објављивања овог конкурса на производњу Филма на територији Републике Србије потрошили: најмање 8.000.000,00 РСД за играни филм, односно најмање 3.000.000,00 РСД за документарни филм, обезбеђених из извора наведених у претходној тачки, што доказују изводима са рачуна пословних банака, картицама основних средстава и уговорима са члановима ауторске и глумачке екипе Филма;

• да су Филм произвели у складу са важећим продукционим и техничким стандардима за производњу дугометражног филма;

• да су до дана подношења пријаве на конкурс у потпуности регулисали целокупна ауторска права на Филму, као и према ауторима чије материјале користи у Филму, осим права на музичким композицијама које се користе у Филму;

• За филмове који нису јавно приказани, да од дана завршетка монтаже Филма па до дана расписивања овог конкурса није протекло више од две године.

• За филмове који су јавно приказани, да је приказивање започето најкасније годину дана пре дана расписивања овог конкурса.

Право учествовања на конкурсу нема:

• продуцент са пројектом, односно Филмом, који је произведен на основу материјала произведеног за потребе ТВ серије;

• добитник средстава по ранијим конкурсима који није у року испунио обавезе из или у вези са конкурсом и уговором закљученим на основу конкурса, односно обавезе настале као последица раскида уговора закљученог на основу конкурса према министарству надлежном за послове културе (у даљем тексту: ”Министарство”) и/или према Центру и/или учесницима у реализацији подржаних пројеката, као и лица повезана са њим, док те обавезе не измири;

• лице коме је изречена мера забране учествовања на конкурсима Центра, као и са њим повезана лица, до истека периода за који је изречена забрана;

• лица која аплицирају на конкурс са наменским филмовима, нарученим филмовима, наставним филмовима, филмовима намењеним маркетингу и реклами, као и филмовима са порнографским садржајем, садржајем којим се отворено вређа људско достојанство, којим се заговара или подстиче дискриминација, мржња или насиље против лица или групе лица због њиховог припадања или неприпадања некој раси, вери, нацији, етничкој групи, полу, сексуалној опредељености или неком другом личном својству или вређа морал и/или јавни интерес Републике Србије;

• добитник средстава на конкурсима домаћих институција који се финансирају из буџета Републике Србије, као и било којих буџетских средстава добијених за пројекат којим се конкурише, изузев средстава која су додељена за развој сценарија и/или развој пројекта;

• лица која се налазе у поступку повраћаја државне или помоћи мале вредности (де минимис помоћи) и

• лица која су била у тешкоћама у смислу прописа о правилима за доделу државне помоћи.

Под повезаним лицем за потребе овог Конкурса подразумева се:

• правно лице у којем то лице поседује значајно учешће у капиталу или право да такво учешће стекне из конвертибилних обвезница, вараната, опција и слично;

• правно лице у којем је то лице контролни члан друштва (контролисано друштво);

• правно лице које је заједно са тим лицем под контролом трећег лица;

• физичко лице или предузетник који је био власник или већински члан лица коме је изречена мера забране.

Под повезаним физичким лицем за потребе овог Конкурса подразумева се:

• крвни сродник члана конкурсне комисије у правој линији и крвни сродник у побочној линији закључно са другим степеном сродства;

• супружник и ванбрачни партнер члана конкурсне комисије и њихови крвни сродници закључно са првим степеном сродства;

• усвојилац или усвојеник члана конкурсне комисије, као и потомци усвојеника; и

• друга лица која са чланом конкурсне комисије живе у заједничком домаћинству.

Пријаве са неверодостојним и нетачним подацима биће одбачене, а њихови подносиоци санкционисани забраном учешћа на јавним конкурсима Центра.

ДОДЕЛА СРЕДСТАВА

Новчана средства на овом конкурсу додељиваће се у износу до 50% ефективно утрошених новчаних средстава обезбеђених из приватних извора за производњу Филма.

Стимулација по овом конкурсу не додељује се на новчана средства обезбеђена по основу учешћа у опреми и правима, као и на новчана средства обезбеђена из иностраних фондова. Таква средства узимају се у обзир само и искључиво у циљу утврђивања испуњености услова из тачке 5) Уводних одредби овог текста конкурса.

Средства се додељују у виду субвенције и то у бруто износу (износу пре одбитка пореза и других накнада). Коначни износ средстава који изабрани подносилац пројекта може добити зависи од расположивих буџетских средстава Центра опредељених по овом конкурсу.

Уколико Филм није имао јавно приказивање, добитник средстава на овом конкурсу дужан је да Филм са којим учествовао на предметном конкурсу јавно прикаже на местима релевантним за јавно приказивање филмова у Србији у року од 18 месеци од дана потписивања уговора са Филмским центром Србије.

Добитник средстава на овом конкурсу дужан је да Филм са којим учествовао на предметном конкурсу организатору манифестације од значаја за културу Републике Србије, коју је подржало министарство надлежно за културу, без накнаде уступи копију кинематографског дела за учешће на тој манифестацији.

Филмски центар Србије и Добитник средства међусобна права, обавезе и одговорности у вези са додељеним новчаним средствима регулисаће уговором који ће Филмски центар Србије и Добитник средстава закључити по коначности одлуке Управног одбора Филмског центра Србије о додели средстава. Уговором ће бити регулисана питања, која се тичу, укључујући, али не ограничавајући се на средства обезбеђења, начин правдања и коришћења додељених средстава, услове и начин раскид уговора и последице раскида уговора и друго.

КОНКУРСНА ДОКУМЕНТАЦИЈА

Учесници конкурса дужни су да уз конкурсну пријаву доставе следећу документацију: активан линк за радну или финалну верзију, снимљеног и монтираног филма; профил продуцентске куће и биографију продуцента; продуцентску експликацију; доказе о регулисаним ауторским правима – копију уговора са сценаристом, редитељем и главним сниматељем, као и копије уговора са ауторима и/или носиоцима имовинских права на материјалима који се користе у филму, уколико се користи такав материјал; уговоре са члановима глумачке и техничке екипе филма; буџет пројекта; доказе о изворима финансирања филма (изводе из пословних банака); доказе о висини утрошених средстава на производњу филма до дана објављивања овог конкурса (изводе из пословних банака); картице основних средстава за опрему са којом учествује у производњи Филма; уговоре којим се чланови глумачке или ауторске екипе одричу хонорара на име учешћа у пројекту; потписану и снабдевену печатом листу чланова професионалне ауторске, техничке и глумачке екипе Филма, са навођењем њиховог држављанства (прилог 1); потписану и снабдевену печатом изјаву добитника средстава да за пројекат којим конкурише није добитник средстава на конкурсима домаћих институција, нити било којих буџетских средстава, изузев средстава која су додељена за развој сценарија и/или развој пројекта (прилог 2); изјаву учесника конкурса о претходно добијеним јавним средствима (додељеној државној помоћи и додељеној де минимис помоћи по свим основама у текућој и претходне две фискалне године), да се не налази у поступку повраћаја државне или де минимис помоћи, да није био привредни субјект у тешкоћама у смислу прописа о правилима за доделу државне помоћи (прилог 3); дистрибутерски и маркетиншки план Филма.

Учешће у опреми признаје се до износа од 20% буџета пројекта, а учешће у правима признаје се до износа од 20% буџета пројекта.

ТРАЈАЊЕ ЈАВНОГ КОНКУРСА

Конкурс је отворен месец дана од дана јавног објављивања Конкурса, односно од 11. априла 2024. године до 11. маја 2024. године.

Пријавни формулар и конкурсна документација достављају се на српском језику у електронској форми у ПДФ формату (осим за буџет који није потребно претварати у ПДФ) за сваки документ посебно према редоследу наведеном у Пријави, на електронску адресу

Центра: конкурс2024@fcs.rs са обавезном назнаком назива пројекта и назива конкурса за који се пројекат пријављује, у наслову имејла.

Формулар конкурсне пријаве и прилози који су саставни део конкурсне документације, доступни су на интернет страници Филмског центра Србије ([www.fcs.rs](http://www.fcs.rs)).

Неблаговремене и непотпуне пријаве, пријаве које нису поднете од овлашћених лица, пријаве које нису поднете на прописаном формулару и пријаве које нису предмет јавног конкурса неће се разматрати.

ДОНОШЕЊЕ ОДЛУКЕ

Одлука о избору пројеката биће донета у складу са критеријумима за избор пројеката у кинематографији који се финансирају и суфинансирају из буџета Републике Србије утврђеним Законом о кинематографији („Сл. гласник РС“, бр. 99/2011, 2/2012 – испр. и 46/2014 – одлука УС) и Уредбом о критеријумима, мерилима и начину избора пројеката у култури који се финансирају и суфинасирају из буџета Републике Србије, аутономне покрајине, односно јединице локалне самоуправе („Сл. гласник РС“, бр. 105/2016 И 112/2017), и то:

1) оригиналност, аутентичност идеје, теме и садржаја сценарија;

2) иновативност, убедљивост сценарија и допринос развоју филмског језика;

3) наративна структура сценарија, карактеризација ликова и уверљивост дијалога;

4) оцена доприноса значају домаће кинематографије;

5) допринос сценарија у представљању духа времена;

6) очекивана привлачност филма за домаћи и међународни културни простор;

7) успешност претходних филмских пројеката редитеља филма (гледаност, учешће на фестивалима, награде);

8) изводљивост пројекта: буџет, сложеност снимања, план и термини снимања;

9) учешће страних продуцената у пројекту;

10) усклађеност пројекта са општим интересом у култури и циљевима и приоритетима конкурса;

11) квалитет и садржајна иновативност пројекта;

12) капацитети потребни за реализацију пројекта и то:

(а) стручни, односно уметнички капацитети,

(б) неопходни ресурси;

13) финансијски план – разрађеност, усклађеност са планом активности пројекта, економичност и укљученост више извора финансирања;

14) степен утицаја пројекта на квалитет културног живота заједнице.

Конкурсна комисија у року од 60 дана од затварања конкурса доноси предлог о избору пројеката по расписаном јавном конкурсу и доставља га Управном одбору.

Конкурсна комисија има дискреционо право да не предложи пројекат за подршку иако испуњава услове из овог текста конкурса уколико сматра да пројекат не испуњава услове у погледу квалитета садржаја или друге критеријума из Закона о кинематографији и Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе.

На основу предлога конкурсне комисије, Управни одбор Центра доноси одлуку о избору пројеката и додели средстава у року од 15 дана од доношења предлога комисије.

Са редитељима и изабраним подносиоцима пројеката, који су претходно доставили уверење пореске управе о измиреним јавним приходима, не старије од 10 дана, којим се потврђује да Продуцент нема доспеле, а неплаћене обавезе по основу пореза, Центар закључује уговоре о суфинансирању пројеката. Изабрани подносиоци пројеката у обавези су да отворе рачун код Управе за трезор, као и да у року од 15 дана од дана коначности одлуке о избору пројеката и додели средстава за финансирање и суфинансирање изабраних пројеката закључе уговор са Филмским центром Србије.

Новчана средства додељена по предметном конкурсу не могу се користити за покривање следећих трошкова: откуп ауторских права (осим права на музичким композицијама које се користе у Филму); унапређивање сценарија; истраживање и обилазак локација; трошкове кастинга; трошкове пробних снимања; трошкове прегледа и откупа архивског материјала; трошкове акредитација; израде пројекта, промо материјала, тизера; трошкове превода сценарија и пројекта; трошкове осигурања, адвокатске и рачуноводствене услуге; поштанске трошкове; трошкове репрезентације, трошкове горива, режијске трошкове (плате запослених, закуп пословних просторија, комуналне услуге…) и слично.

ОСТАЛЕ ИНФОРМАЦИЈЕ

У овом тексту конкурса садржана су сва правила и услови који ће се примењивати приликом спровођења овог конкурса. На сва питања која нису изричито регулисана одредбама овог конкурса примењиваће се одредбе Закона о кинематографији и Закона о општем управном поступку.

Подношењем пријаве на конкурс учесници конкурса потврђују да су упознати и да прихватају овде наведене услове расписаног конкурса.

Све додатне информације и објашњења од значаја за спровођење поступка конкурса могу се добити путем телефона број: 011 2625-131, или путем електронске поште на: konkurs2024@fcs.rs